“ฟินันเซีย” เชียร์ซื้อ ORI เป้า 10.10 บ. รับกำไร Q1 โตเด่น จ่อโอนโครงการใหญ่ 4.6 พันลบ.
“ฟินันเซีย” แนะนำซื้อ ORI ราคาเป้าหมาย 10.10 บาท หลังโชว์กำไรไตรมาส 1 โตกว่าคาด จ่อโอนโครงการใหญ่ Park Origin Phayathai มูลค่าสูง 4.6 พันลบ. ในช่วงไตรมาส 3/64
14 พ.ค. 2564

บริษัทหลักทรัพย์ ฟินันเซีย ไซรัส จำกัด ระบุในบทวิเคราะห์ ประเมินเกี่ยวกับหุ้น บริษัท ออริจิ้น พร็อพเพอร์ตี้ จำกัด (มหาชน) หรือ ORI หลังบริษัทรายงานกำไรไตรมาส 1/64 ออกมาเติบโตดีกว่าคาดที่ระดับ 825 ล้านบาท (เพิ่มขึ้น 28% จากไตรมาสก่อน, เพิ่มขึ้น 39% จากปีก่อน)
ทั้งนี้ หากไม่รวมกำไรจากการขายเงินลงทุนใน JV ราว 100 ล้านบาท (หลังหักภาษี) กำไรปกติโตเด่น 13% จากไตรมาสก่อน และ 61% จากช่วงเดียวกันของปีก่อน เป็น 725 ล้านบาท ดีกว่าคาด 12% และตลาดคาด 13% จากอัตรากำไรขั้นต้นสูงกว่าคาด
โดยกำไรที่ขยายตัวดีได้แรงสนับสนุนหลักจากยอดโอนเพิ่มขึ้น 31% จากไตรมาสก่อน, เพิ่มขึ้น 76% จากปีก่อน แตะ 3.5 พันล้านบาท จากการเริ่มโอนคอนโดใหม่ 2 แห่ง บวกกับยอดโอนแนวราบที่โตต่อเนื่องตามการเปิดโครงการใหม่ที่มากขึ้น ส่วนอัตรากำไรขั้นต้นขายอสังหาริมทรัพย์ดีขึ้นเป็น 36% จากไตรมาส 4/63 ที่ 34.8% แต่ยังต่ำกว่าไตรมาส 1/63 ที่ 39.9% จากผลของการทำโปรโมชั่น และสัดส่วนแนวราบที่สูงขึ้น
อย่างไรก็ดี ส่วนแบ่งกำไรจากการร่วมทุน (JV) ลดลงเป็น 48 ล้านบาท (ลดลง 68% จากไตรมาสก่อน, ลดลง 65% จากปีก่อน) เนื่องจากไม่มีโครงการใหม่สร้างเสร็จจึงเป็นการรับรู้ Backlog ที่ยกมา บวกกับมีค่าใช้จ่ายการเปิดขายโครงการใหม่
ทั้งนี้ ผลการดำเนินงานงวดไตรมาส 1/64 คิดเป็น 25% ของคาดการณ์ทั้งปี ขณะที่ไตรมาส 2/64 แม้มีการแพร่ระบาด COVID-19 ระลอก 3 แต่ยังมีสัญญาณบวกของยอดขายในเดือน เม.ย.ที่ดีระดับ 2 พันล้านบาท (เพิ่มขึ้น 18% จากปีก่อน) ซึ่งคาดสัดส่วนหลักราว 70% ยังมาจากการเน้นขายสต็อกคอนโดที่ไปได้ดีตามพฤติกรรมของผู้บริโภคที่ปรับเปลี่ยนมาซื้อสินค้าพร้อมอยู่มากขึ้น และแนวราบยังได้รับผลตอบรับดีต่อเนื่อง
นอกจากนี้ ยังมี 2 คอนโดสร้างเสร็จใหม่อย่าง The Origin Ratchada-Ladprao และโครงการ JV อย่าง KnightsBridge Sukhumvit Thepharak ทำให้เบื้องต้นประเมินว่ากำไรทำระดับใกล้เคียงกับไตรมาส 1/64
ขณะที่โมเมนตัมกำไรจะทะยานขึ้นในช่วงครึ่งหลังของปี 2564 จากแผนโอนคอนโดใหญ่ Park Origin Phayathai (มูลค่า 4.6 พันล้านบาท ขายแล้ว 61%) ตั้งแต่ไตรมาส 3/64
ทั้งนี้ คงประมาณการกำไรปกติปี 2564 ที่ 2.9 พันล้านบาท (เพิ่มขึ้น 14% จากปีก่อน) บนมูลค่างานในมือ หรือ Backlog รองรับคาดการณ์ยอดโอนปีนี้แล้วถึง 70-80% มากสุดในกลุ่มอสังหาริมทรัพย์
โดยฝ่ายวิจัยคงคำแนะนำ “ซื้อ” ราคาเหมาะสม 10.10 บาท อิง PER 8.6 เท่า ยังไม่รวม Upside หากคอนโด Park Origin Thonglor รับรู้ได้ทันในปีนี้ โดยมองว่าหุ้นมีความน่าสนใจจาก
1) ผลการดำเนินงานงวดไตรมาส 1/64 พิสูจน์ความแข็งแกร่งท่ามกลาง COVID-19 ขณะที่ยังมีแนวโน้มดีต่อเนื่อง โดยเฉพาะช่วงครึ่งหลังของปี 2564 ทำให้ภาพกำไรปกติปี 2564-65 คาดว่าจะเติบโตโดดเด่น 21% CAGR
2) ด้านมูลค่า (Valuation) น่าสนใจ โดยราคาหุ้นเทรดบน PE ปี 2564-65 เพียง 6.4 เท่า ต่ำกว่าค่าเฉลี่ย 5 ปีย้อนหลังที่ 6.7 เท่า สวนทางกับผลประกอบการที่ทำ All Time High และอยู่ในโซนต่ำเมื่อเทียบกับกรอบการซื้อขายของหุ้นกลุ่มอสังหาริมทรัพย์ที่เน้นคอนโดที่ระดับ 7.6 เท่า
3) คาดอัตราผลตอบแทนเงินปันผลสูง 6-8% ต่อปี
4) โอกาสการเติบโตของการลงทุนในอนาคตที่ขยายไปอุตสาหกรรมอื่น อาทิ ธุรกิจ Logistic, ธุรกิจด้านสุขภาพ และธุรกิจบริหารสินทรัพย์ ซึ่งจะเป็นบวกในระยะยาว ขณะที่ยอดขายที่โดดเด่นจะเป็นปัจจัยหนุนสำคัญต่อราคาหุ้น และอาจเป็น Upside ต่อประมาณการ